Številka: 47800-4/2023-3340-55

Datum: 1. 3. 2024

Na podlagi drugega odstavka 73. člena Zakona o uresničevanju javnega interesa na področju kulture (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg, 3/22 – ZDeb in 105/22 – ZZNŠPP) v povezavi z 68. in 69. členom Zakona o stvarnem premoženju države in samoupravnih lokalnih skupnosti (Uradni list RS št. 11/18 in 79/18) in 19. členom Uredbe o stvarnem premoženju države in samoupravnih lokalnih skupnosti (Uradni list RS, št. 31/18) Ministrstvo za kulturo objavlja

**namero za sklenitev neposredne pogodbe**

o oddaji obnovljenega dela kulturnega spomenika državnega pomena Dolane – Grad Borl (EŠD 35) v upravljanje in brezplačno uporabo za obdobje petih let.

Lastnica kulturnega spomenika je Republika Slovenija, Ministrstvo za kulturo pa je upravljalec na podlagi Zakona o lastninjenju kulturnih spomenikov v družbeni lastnini (Uradni list RS, št. 89/99, 107/99 – popr.).

Predmet pogodbe so nepremičnine:

* obnovljeni del gradu Borl z bruto tlorisno površino 1814,30 m² in neto tlorisno površino 1316,75 m², in sicer: površina pritličja obnovljenega dela znaša 538 m² z ne obnovljeno kapelo s površino 72 m², površina prvega nadstropja znaša 560 m², površina prve kleti pa znaša 195 m², kar skupaj znaša 1365 m² neto obnovljenega dela gradu, v stavbi 462-1 z naslovom Dolane 1, Dolane, v delu stavbe številka 3,
* del parcele 1/66, k. o. 462 Dolane, v izmeri cca 1009 m2, v naravi »prvo« notranje grajsko dvorišče z vhodno klančino 718 m² in notranji atrij z vodnjakom v izmeri cca 291 m2,
* parcela 8, k. o. 462 Dolane, v izmeri 4.406 m², v naravi dvorišče pred vhodom v grad, prostor za parkiranje, mokrišče in sadovnjak in
* parcela 9, k. o. 462 Dolane, v izmeri 334 m2, v naravi del obzidja z zelenico.

Nepremičnine se dajejo v upravljanje in uporabo javnemu zavodu s področja kulture. Ministrstvo za kulturo namerava skleniti neposredno pogodbo o upravljanju in uporabi obnovljenega dela kulturnega spomenika državnega pomena z Javnim zavodom Belana Cirkulane ter Občino Cirkulane pod pogojem, da izvaja razstavo, vzpostavljeno v okviru operacije »Interpretacijsko-informacijski center območja NATURA 2000 Grad Borl« in druge dejavnosti, ki bodo povečale prepoznavnost ter razvojne možnosti kulturnega spomenika in kraja, tako da se poveča število obiskovalcev, kulturnih dogodkov in drugih prireditev, kar bo omogočalo redno vzdrževanje kompleksa.

Pogodbeni upravljavec oz. uporabnik je dolžan plačevati vse obratovalne stroške, stroške rednega vzdrževanja, stroške nadomestila za uporabo stavbnega zemljišča in druge stroške, za katere se stranki dogovorita v pogodbi.

Lastnica si pridružuje pravico, da lahko do sklenitve pravnega posla brez odškodninske odgovornosti postopek oddaje ustavi.

Pogodba bo sklenjena po poteku najmanj 20 dni od objave na spletni strani Ministrstva za kulturo.

Morebitne informacije so dosegljive na naslovu: Republika Slovenija, Ministrstvo za kulturo, Maistrova ulica 10, Ljubljana, po elektronski pošti: kristijan.bajt@gov.si.

 dr. Asta Vrečko

 MINISTRICA